SCC ควักเงิน 17 ลบ.ซื้อกิจการ “Jumbo Barges” รับแผนขยายธุรกิจโลจิสติกส์
SCC ควักเงิน 17 ลบ.ซื้อกิจการ “Jumbo Barges” รับแผนขยายธุรกิจโลจิสติกส์
23 ม.ค. 2562

บริษัท ปูนซิเมนต์ไทย จำกัด (มหาชน) หรือ SCC เปิดเผยว่า บริษัท จัมโบ้บาจส์ แอนด์ ทักส์ จำกัด (JBT) ซึ่งเป็นบริษัทร่วมทุนที่บริษัท เอสซีจี ซิเมนต์-ผลิตภัณฑ์ก่อสร้าง จำกัด หนึ่งในธุรกิจหลักของ SCC ถือหุ้น 55% ได้บรรลุข้อตกลงการเข้าซื้อหุ้นทั้งหมดของ Jumbo Barges (Cambodia) Co., Ltd. (JBC) ซึ่งเป็นบริษัทจำกัดที่ดำเนินธุรกิจด้านการขนส่งสินค้าทางน้ำ ทะเล และชายฝั่งในประเทศกัมพูชา
โดยหลังจากการซื้อหุ้นดังกล่าวแล้ว JBT มีแผนที่จะเพิ่มการลงทุนใน JBC เพื่อรองรับการเติบโตของธุรกิจขนส่งสินค้าในประเทศกัมพูชา ทั้งนี้ ธุรกรรมข้างต้นมีมูลค่าการลงทุนรวมประมาณ 17 ล้านบาท คาดว่าจะดำเนินการแล้วเสร็จภายในไตรมาสแรกของปี 62
สำหรับการเข้าถือหุ้นทั้งหมดใน JBC จะช่วยเสริมสร้างความแข็งแกร่งในการขยายธุรกิจโลจิสติกส์ของ SCC ในประเทศกัมพูชา ซึ่งสอดคล้องกับการเติบโตทางเศรษฐกิจ ด้วยการให้บริการด้านโลจิสติกส์แบบครบวงจรและการขนส่งสินค้าเทกอง (Bulk Cargo) ทั้งสำหรับการนำเข้าและส่งออก อีกทั้งยังช่วยเพิ่มโอกาสในการขยายขอบเขตการให้บริการด้านโลจิสติกส์ชายฝั่งไปยังประเทศเพื่อนบ้านอื่น ๆ ที่เป็นกลุ่มเป้าหมายด้วย
ทั้งนี้ JBT เป็นผู้นำด้านการให้บริการขนส่งทางน้ำและชายฝั่งในประเทศไทย โดยในปี 61 มีรายได้รวมประมาณ 1,058 ล้านบาท และมีสินทรัพย์รวมประมาณ 1,605 ล้านบาท